**Ministru kabineta noteikumu projekta “Studiju programmu licencēšanas noteikumi” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Studiju programmu licencēšanas noteikumi” (turpmāk – projekts) mērķis ir noteikt studiju programmu licencēšanas noteikumus un kārtību. Projektam jāstājas spēkā 2019.gada 1.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts saskaņā ar:  - Augstskolu likuma 55.1panta trešo daļu, kas nosaka, ka kopīgas studiju programmas licences izsniegšanas noteikumus un kārtību nosaka Ministru kabinets;  - Augstskolu likuma 55.2panta 12.daļu, kas nosaka, ka Ministru kabinets nosaka studiju programmu licencēšanas kārtību, studiju programmas licences paraugu, Studiju kvalitātes komisijas izveidošanas nosacījumus (tai skaitā prasības ekspertiem), kārtību, tiesības un pienākumus studiju programmu licencēšanā un Apelācijas komisijas izveidošanas nosacījumus (tai skaitā prasības ekspertiem), kārtību, tiesības un pienākumus studiju programmu licencēšanā;  - Izglītības likuma 14.panta 11.punktu, kas nosaka, ka Ministru kabinets nosaka izglītības programmu licencēšanas kārtību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Augstskolu likuma 55.2panta pirmā daļa nosaka, ka ikvienas studiju programmas īstenošanas uzsākšanai saņemama studiju programmas licence. Šobrīd studiju programmu licencēšanas noteikumus un kārtību nosaka Ministru kabineta 2015.gada 14.jūlija noteikumi Nr.408 “Studiju programmu licencēšanas noteikumi” (turpmāk – licencēšanas noteikumi). Saeima 2018.gada 21.jūnijā pieņēma likumu “Grozījumi Augstskolu likumā”, kas paredz izteikt jaunā redakcijā Augstskolu likuma 55.2pantu, līdz ar to viens no licencēšanas noteikumu izdošanas pamatiem ir mainījies un atbilstoši Oficiālo publikāciju un tiesiskās informācijas likuma 9.panta piektajai daļai ir jāizdod jauni Ministru kabineta noteikumi, jo licencēšanas noteikumi ar 2018.gada 21.jūnija likuma “Grozījumi Augstskolu likumā” spēkā stāšanos 2019.gada 1.janvārī zaudēs spēku.  Izglītības likuma 44.panta otrā daļa un 45.panta otrā daļa nosaka, ka profesionālās izglītības programmas īstenošanai un akadēmiskās izglītības programmas īstenošanai ir jāsaņem attiecīga licence. Konkrētāka studiju programmu licencēšanas kārtība normatīvajos aktos nav regulēta, līdz ar to projekta mērķis ir noteikt studiju programmu licencēšanas procesa noteikumus un kārtību, lai brīdī, kad spēku zaudēs licencēšanas noteikumi, būtu noteikta kārtība, kādā jāsaņem studiju programmas licence.  Projekts nosaka studiju programmu licencēšanā iesaistīto institūciju tiesības un pienākumus, kā arī Studiju kvalitātes komisijas un Apelācijas komisijas izveidošanas nosacījumus un kārtību. Studiju programmu licencēšanā ir iesaistīts Akadēmiskās informācijas centrs, kurš saskaņā ar Augstskolu likuma 55.2panta otro daļu (redakcijā, kas stāsies spēkā 2019.gada 1.janvārī) organizē studiju programmu licencēšanu, Studiju kvalitātes komisija, kas saskaņā ar Augstskolu likuma 55.2panta trešo daļu (redakcijā, kas stāsies spēkā 2019.gada 1.janvārī) pieņem lēmumu par studiju programmu licencēšanu vai atteikumu licencēt studiju programmu, Apelācijas komisija, kas saskaņā ar Augstskolu likuma 55.2panta devīto daļu (redakcijā, kas stāsies spēkā 2019.gada 1.janvārī) ir institūcija, kurā var apstrīdēt Studiju kvalitātes komisijas lēmumus, un Augstākās izglītības kvalitātes nodrošināšanas padome, kas noteikta projektā un apstiprina Studiju kvalitātes komisijas un Apelācijas komisijas sastāvu.  Projekta 2.punkts, 3.punkts un III nodaļa nosaka Akadēmiskās informācijas centra tiesības un pienākumus studiju programmu licencēšanā. Ņemot vērā to, ka Akadēmiskās informācijas centrs ir Latvijas kvalitātes nodrošināšanas aģentūra (saskaņā ar Ministru kabineta 2014.gada 3.novembra rīkojumu Nr.640 “Par koncepciju “Latvijas augstākās izglītības ārējās kvalitātes nodrošināšanas sistēmas pilnveide””), tas veic funkcijas, ko kvalitātes nodrošināšanas aģentūrai ir jāveic saskaņā ar Standartiem un vadlīnijām kvalitātes nodrošināšanai Eiropas augstākās izglītības telpā (turpmāk – ESG). Lai nodrošinātu studiju programmu licencēšanu un ņemot vērā, ka Latvija ir apņēmusies nodrošināt augstākās izglītības kvalitāti atbilstoši ESG un Akadēmiskās informācijas centrs savā darbībā ievēro ESG, projekta 2.1.apakšpunkts paredz, ka Akadēmiskās informācijas centrs savas darbības nodrošināšanai izstrādā studiju programmu novērtēšanas metodikas un procedūras, kas atbilst ESG.  Augstskolu likuma 55.2panta piektā daļa (redakcijā, kas stāsies spēkā 2019.gada 1.janvārī) nosaka, pēc kādām prasībām tiek novērtēta studiju programma. Ņemot vērā to, ka Augstskolu likuma 55.2panta piektajā daļā (redakcijā, kas stāsies spēkā 2019.gada 1.janvārī) noteiktās prasības ir vispārīgas un to novērtēšanai nepieciešams noteikt konkrētus kritērijus, kas piepildīs minētās prasības ar saturu, projekta 2.2.apakšpunkts paredz pienākumu Akadēmiskās informācijas centram izstrādāt kritērijus, lai varētu novērtēt Augstskolu likuma 55.2panta piektajā daļā (redakcijā, kas stāsies spēkā 2019.gada 1.janvārī) noteiktās prasības.  Ņemot vērā to, ka atbilstoši projektā noteiktajam Akadēmiskās informācijas centrs ir tā iestāde, kas izstrādās kritērijus studiju programmu novērtēšanai, paredzēts, ka tas noteiks tās informācijas apjomu, kas nepieciešams, lai eksperti varētu novērtēt noteiktos kritērijus, tādējādi sniedzot vērtējumu par studiju programmu. Līdz ar to projekta 2.3.apakšpunkts nosaka pienākumu Akadēmiskās informācijas centram atbilstoši Augstskolu likumā un citos normatīvajos aktos noteiktajām studiju programmu izstrādes un īstenošanas prasībām, sagatavot iesniegumam studiju programmas licencēšanai pievienojamo dokumentu sarakstu. Piemēram, Augstskolu likuma 55.panta pirmā daļa paredz studiju programmas satura un realizācijas aprakstu, kas būs viens no dokumentiem, kas jāpievieno iesniegumam. Tādējādi iesniegumam pievienojamo dokumentu saraksts arī tiek padarīts elastīgāks un vieglāk pielāgojams tajā gadījumā, ja tiek secināts, ka to ir nepieciešams papildināt ar kādu informāciju vai tieši otrādi, kādas informācijas iesniegšana ir lieka.  Projekta 2.4.apakšpunkts nosaka Akadēmiskās informācijas centram pienākumu izstrādāt ekspertu kopīgā atzinuma vadlīnijas, lai nodrošinātu, ka ekspertu kopīgo atzinumu veido pēc vienas struktūras, un tādējādi varētu nodrošināt vienveidīgu studiju programmu novērtēšanu.  Atbilstoši Augstskolu likuma 55.2panta 12.daļā (redakcijā, kas stāsies spēkā 2019.gada 1.janvārī) dotajam deleģējumam projekta 3.punkts uzliek pienākumu Akadēmiskās informācijas centram atlasīt Studiju kvalitātes komisijas un Apelācijas komisijas locekļus. Projekts nosaka pietiekami detalizētas prasības komisiju locekļiem, līdz ar to Akadēmiskās informācijas centram nebūs nepieciešamība izstrādāt papildu atlases kritērijus.  Saskaņā ar Augstskolu likuma 55.2panta vienpadsmito daļu (redakcijā, kas stāsies spēkā 2019.gada 1.janvārī) Akadēmiskās informācijas centrs nodrošina Studiju kvalitātes komisijas un Apelācijas komisijas tehnisko un organizatorisko darbību.  Saskaņā ar Augstskolu likuma 55.2panta ceturto daļu (redakcijā, kas stāsies spēkā 2019.gada 1.janvārī) lēmumu par studiju programmu licencēšanu vai lēmumu par atteikumu licencēt studiju programmu pieņem Studiju kvalitātes komisija. Projekta 4.un 5.punkts nosaka prasības Studiju kvalitātes komisijas ekspertiem, kā arī to pilnvaru termiņu. Augstskolu likuma 55.2panta trešā daļa (redakcijā, kas stāsies spēkā 2019.gada 1.janvārī) nosaka, ka Studiju kvalitātes komisijas locekļi ir eksperti ar pieredzi augstākās izglītības organizēšanā un nodrošināšanā. Projekta 4.punkts nosaka prasības, kas ir saistītas ar augstākās izglītības organizēšanu un nodrošināšanu. Savukārt projekta 5.punkts nosaka ierobežojumus tam, lai persona varētu tikt iekļauta Studiju kvalitātes komisijā. Noteikto ierobežojumu mērķis ir mazināt Studiju kvalitātes komisijas locekļu interešu konflikta iespējamību.  Projekta 6.punkts nosaka Studiju kvalitātes komisijas pienākumus studiju programmu licencēšanā. Studiju programmas licence ietver studiju programmu raksturojošu informāciju. Kad studiju programma tiek akreditēta studiju virziena akreditācijas ietvaros, studiju programmu raksturojošo informāciju norāda studiju virziena akreditācijas lapā. Ja studiju programma ir jaunā studiju virzienā, kas vēl nav akreditēts, vai arī studiju programma studiju virziena akreditācijas ietvaros tiks atzīta par Augstskolu likumam neatbilstošu, tā netiks uzskatīta par akreditētu un netiks iekļauta studiju virziena akreditācijas lapā, studiju programmu raksturojošais dokuments vēl aizvien būs studiju programmas licence. Ja augstskola vai koledža būs veikusi izmaiņas studiju programmā minētajos periodos, tad būs nepieciešams veikt izmaiņas studiju programmas licencē, lai augstskolas vai koledžas rīcībā būtu aktuāls dokuments ar studiju programmu raksturojošo informāciju. Līdz ar to projekta 6.2.apakšpunkts paredz pienākumu Studiju kvalitātes komisijai lemt par izmaiņām studiju programmas licencē. Ja studiju programma ir iekļauta akreditētā studiju virzienā un līdz ar to studiju virziena akreditācijas lapā, tad tādas studiju programmas izmaiņu gadījumā tiek veiktas izmaiņas studiju virzienā un līdz ar to studiju virziena akreditācijas lapā, nevis studiju programmas licencē. Būtu nesamērīgs slogs paredzēt, ka pēc katrām izmaiņām studiju programmā, kas ir ietverta akreditēta studiju virziena akreditācijas lapā, tiktu veiktas izmaiņas arī studiju programmas licencē. Līdz ar to izmaiņas studiju programmas licencē tiek veiktas iepriekš minētajos gadījumos.  Saskaņā ar Augstskolu likuma 55.2panta astoto daļu (redakcijā, kas stāsies spēkā 2019.gada 1.janvārī) Studiju kvalitātes komisija var pieņemt lēmumu par studiju programmas licences atņemšanu.  Lai nodrošinātu objektīvu lēmuma pieņemšanu, Studiju kvalitātes komisijai ir nepieciešams iegūt lēmuma pieņemšanai nepieciešamo informāciju, līdz ar to projekts paredz, ka Studiju kvalitātes komisijai ir tiesības pieprasīt informāciju gan no augstskolām un koledžām, gan no valsts institūcijām, kā arī informācijas gūšanas nolūkos Studiju kvalitātes komisijai ir tiesības pārliecināties par faktiskajiem apstākļiem augstskolā vai koledžā, tai skaitā filiālēs.  Projekta 7.punkts nosaka prasības Apelācijas komisijas locekļiem. Augstskolu likuma 55.2panta desmitā daļa (redakcijā, kas stāsies spēkā 2019.gada 1.janvārī) nosaka, ka divi Apelācijas komisijas locekļi ir augstākās izglītības eksperti un divi – eksperti ar augstāko izglītību tiesību zinātnēs un profesionālo pieredzi administratīvajā procesā. Ņemot vērā to, ka Apelācijas komisijas locekļi izskatīs iesniegumus par Studiju kvalitātes komisijas lēmumu apstrīdēšanu, tiem ir jābūt zinošiem augstākajā izglītībā un vienlaikus jāspēj sagatavot atbilstošs administratīvais akts par apstrīdēto Studiju kvalitātes komisijas lēmumu. Ņemot vērā minēto, projekta 7.punkts paredz, ka diviem Apelācijas komisijas locekļiem ir Studiju kvalitātes komisijas locekļiem noteiktā pieredze, kas nodrošinās to, ka Apelācijas komisijas locekļiem ir izpratne par augstākās izglītības kvalitāti, organizēšanu un novērtēšanu, un diviem ir augstākā izglītībā tiesību zinātnēs un vismaz piecu gadu profesionālā pieredze administratīvajā procesā, tai skaitā administratīvo aktu izstrādē. Piecu gadu pieredze ir optimāls laiks, lai tiesību zinātņu speciālists būtu ieguvis tādu pieredzi, lai varētu kvalitatīvi sagatavot administratīvos aktus Studiju kvalitātes komisijas lēmuma apstrīdēšanas gadījumā.  Ņemot vērā to, ka Studiju kvalitātes komisijas lēmums ir administratīvais akts un tā apstrīdēšana ir administratīvais process, projekta 8.punkts paredz, ka Apelācijas komisija savā darbībā ievēro Administratīvā procesa likumā noteikto un pieņem Administratīvā procesa likumā noteiktos lēmumus.  Projekta 9.punktā paredzēts, ka Akadēmiskās informācijas centrs izveido Augstākās izglītības kvalitātes nodrošināšanas padomi, un saskaņā ar projekta 10.punktā noteikto Augstākās izglītības kvalitātes nodrošināšanas padome ir tā institūcija, kas apstiprinās Studiju kvalitātes komisijas un Apelācijas komisijas sastāvu. Augstākās izglītības kvalitātes nodrošināšanas padomes izveides mērķis ir nodrošināt neatkarīgu komisiju izveidošanu un to, ka tajā būtu iesaistītas augstākās izglītības kvalitātē ieinteresētas institūcijas. Augstākās izglītības kvalitātes nodrošināšanas padome ir koleģiāla institūcija, kuras sastāvā ir pa vienam pārstāvim no Izglītības un zinātnes ministrijas, Latvijas Darba devēju konfederācijas, Latvijas Koledžu asociācijas, Latvijas Studentu apvienības, Latvijas Tirdzniecības un rūpniecības kameras un Rektoru padomes. Šāds Augstākās izglītības kvalitātes nodrošināšanas padomes sastāvs būs optimāls un to nav nepieciešams paplašināt, jo minētās institūcijas ir vistiešāk augstākās izglītības kvalitātē un augstākās izglītības īstenošanā ieinteresētās institūcijas. Saskaņā ar Ministru kabineta 2003.gada 16.septembra noteikumu Nr.528 “Izglītības un zinātnes ministrijas nolikums” 1.punktu Izglītības un zinātnes ministrija ir vadošā valsts pārvaldes iestāde izglītības nozarē. Līdz ar to Izglītības un zinātnes ministrija iekļaujama Augstākās izglītības kvalitātes nodrošināšanas padomē. Latvijas Darba devēju konfederācija un Latvijas Tirdzniecības un rūpniecības kamera ir darba devējus pārstāvošas institūcijas, kuras biedri ir dažādu nozaru darba devēji. Latvijas Koledžu asociācija apvieno visas koledžas, gan privātpersonu dibinātas, gan valsts dibinātas koledžas. Latvijas Studentu apvienība pārstāv visus Latvijas studējošos, kā arī darbojas potenciālo studējošo labā. Rektoru padome pārstāv visas augstskolas, gan privātpersonu, gan valsts dibinātas augstskolas, gan mākslas augstskolas, gan universitātes, līdz ar to nav nepieciešams atsevišķi to pārstāvošās institūcijas iekļaut Augstākās izglītības kvalitātes nodrošināšanas padomē, jo tādējādi tiek novērsta dažādu augstskolu grupu dubulta pārstāvēšana. Savukārt Augstākās izglītības padomi nav nepieciešams iekļaut Augstākās izglītības kvalitātes nodrošināšanas padomē, ņemot vērā to, ka Augstākās izglītības padomē ir visas Augstākās izglītības kvalitātes nodrošināšanas padomē iekļautās institūcijas, līdz ar to nav nepieciešams, ka tās tiek pārstāvētas arī caur Augstākās izglītības padomi, kas būtu šo institūciju dubulta pārstāvniecība.  Projekta III.nodaļa nosaka studiju programmu licencēšanas kārtību. Saskaņā ar projekta 11.punktu, lai tiktu ierosināts studiju programmas licencēšanas process, augstskolai vai koledžai ir jāiesniedz Akadēmiskās informācijas centrā iesniegums studiju programmas licencēšanai, savukārt projekta 12.punkts uzskaita studiju programmu raksturojošo informāciju, kas jānorāda iesniegumā. Projekta 13.punktā ir norādīta informācija, kas jāpievieno iesniegumam. Projekta 2.3.apakšpunkts paredz pienākumu Akadēmiskās informācijas centram izstrādāt iesniegumam studiju programmas licencēšanai pievienojamo dokumentu sarakstu, vienlaikus 13.punktā ir norādīta arī informācija, kas ir obligāti pievienojama iesniegumam, neskatoties uz to informācijas apjomu, ko iesniegšanai ir noteicis Akadēmiskās informācijas centrs.  Projekta 14.punkts paredz, ka kopīgas studiju programmas licencēšanas iesniegumam jāpievieno informācija, kas apliecina, ka studiju programma ir kopīgā studiju programma, kā arī starp augstākās izglītības iestādēm noslēgtā vienošanās par kopīgās studiju programmas īstenošanu. Kopīgas studiju programmas īstenošana un izstrāde atšķiras no studiju programmas, kuru īsteno viena augstskola vai koledža, īstenošanas un izstrādes, līdz ar to arī ir vairāk iesniedzamo dokumentu.  Ņemot vērā to, ka Augstskolu likuma 55.3panta pirmā daļa (redakcijā, kas stāsies spēkā 2019.gada 1.janvārī) paredz, ka lēmumu par studiju virziena atvēršanu pieņem dibinātājs, kas valsts dibinātām augstskolām un koledžām ir Ministru kabinets, bet pārējām augstskolām un koledžām šāds lēmums nebūs publiski pieejams, tad projekta 15.punkts paredz, ka lai pārliecinātos par to, ka ir pieņemts lēmums par studiju virziena atvēršanu, kā arī izvērtēti pieejamie resursi studiju virziena atvēršanai, augstskolai vai koledžai (izņemot valsts dibinātu augstskolu vai koledžu) ir jāiesniedz arī lēmums par studiju virziena atvēršanu, ja augstskola vai koledža vēlas licencēt studiju programmu jaunā studiju virzienā.  Akadēmiskās informācijas centrs šobrīd izstrādā e-platformu, kurā tiks paredzēta tikai elektroniska iesniegumu iesniegšana, līdz ar to projekta 16.punkts jau nosaka, ka iesniegums iesniedzams elektroniskā formā un tas parakstāms ar drošu elektronisko parakstu. Iesniegums iesniedzams tikai vienā eksemplārā un būtu nesamērīgi prasīt to iesniegt trīs (ekspertu skaits) eksemplāros, arī rakstiski iesniegta iesnieguma gadījumā licencēšanas noteikumu 18.punkts paredz, ka iesniegumam pievienojama elektroniska versija elektroniskā datu nesējā, tādējādi nodrošinot visus ekspertus ar iesniegumu. Līdz ar to iesnieguma elektroniska iesniegšana atvieglos augstskolu un koledžu darbu.  Lai varētu objektīvi novērtēt augstskolu vai koledžu, ir nepieciešams saņemt visus novērtēšanai nepieciešamos dokumentus, līdz ar to projekta 17.punkts paredz noteikt, ka Akadēmiskās informācijas centrs pārbauda iesniegumu un lūdz iesniegt trūkstošo informāciju, ja kaut kāda informācija nav iesniegta. Vienlaikus Akadēmiskās informācijas centrs atbilstoši projekta 19.un 21.punktā noteiktajam lūdz atzinumus par licencējamo studiju programmu. Latvijas Zinātnes padomei jāsniedz atzinums par licencējamām doktora studiju programmām saskaņā ar Zinātniskās darbības likuma 16.panta 7.punkto. Savukārt nozares ekspertu padomju mērķis saskaņā ar Profesionālās izglītības likuma 12.panta pirmajā daļā noteikto ir sekmēt attiecīgās nozares profesionālās izglītības efektivitātes un kvalitātes paaugstināšanu un profesionālās izglītības atbilstību darba tirgus prasībām, kā arī otrās daļas 5.punkts nosaka, ka nozares ekspertu padomes sniedz atzinumus par profesionālās izglītības programmu licencēšanu un akreditāciju. Ņemot vērā minēto, nozares ekspertu padome var sniegt atzinumu par licencējamas studiju programmas atbilstību darba tirgus prasībām. Vienlaikus nozares ekspertu padomes nav izveidotas visās tautsaimniecības nozarēs, līdz ar to, ja nav izveidota nozares ekspertu padome, tad atzinumu jālūdz sniegt attiecīgās nozares ministrijai, kas ir atbildīga par konkrētās tautsaimniecības nozares politikas veidošanu. Kā arī projekta 20.punkts paredz, ka nepieciešams iegūt informāciju no Izglītības kvalitātes valsts dienesta, kas ļaus novērtēt novērtētu Augstskolu likuma 55.2panta piektās daļas 6.punktā (redakcijā, kas stāsies spēkā 2019.gada 1.janvārī) ietverto prasību. Vienlaikus uzsverams, ka projektā iekļautais punkts par to, ka informācija iegūstama no Izglītības kvalitātes valsts dienesta, neatceļ Administratīvā procesa likuma 59.pantā noteikto, jo Augstskolu likuma 55.2panta piektās daļas 6.punkts (redakcijā, kas stāsies spēkā 2019.gada 1.janvārī) paredz, ka jāizvērtē, vai kompetento iestāžu konstatētie normatīvo aktu pārkāpumi ir novērsti un Izglītības kvalitātes valsts dienests nav vienīgā šāda veida kompetentā iestāde. Līdz ar to Akadēmiskās informācijas centram, lai novērtētu Augstskolu likuma 55.2panta piektās daļas 6.punkta (redakcijā, kas stāsies spēkā 2019.gada 1.janvārī) prasību, būs nepieciešams iegūt informāciju arī no citām kompetentajām iestādēm.  Administratīvā procesa likuma 59.panta otrā daļa nosaka, ka, ja nepieciešamā informācija ir nevis administratīvā procesa dalībnieku, bet gan citas institūcijas rīcībā, iestāde to iegūst pati, nevis pieprasa no administratīvā procesa dalībnieka. Ņemot vērā minēto, projekta 18.punktā ir noteikts, ka Akadēmiskās informācijas centrs informāciju par augstskolu un koledžu, kas ir dažādos reģistros, iegūst no šiem reģistriem.  Projekta 22.punkts paredz gadījumus, kuros iesniegums tiek atstāj bez izskatīšanas, par to informējot iesniedzēju, proti, tie ir gadījumi, kuros augstskola vai koledža noteiktajā termiņā nav novērsusi trūkumus iesniegtajos dokumentus, tādējādi kavējot iesnieguma izskatīšanu, kā rezultātā lēmums saistībā ar licencēšanu nevar tikt pieņemts noteiktajā termiņā.  Projekta 22.1.apakšpunkts paredz gadījumus, ka iesniegumu atstāj bez izskatīšanas, par to informējot iesniedzēju, ja noteiktajā termiņā nav veikta samaksa par studiju programmas licencēšanu. Studiju programmas licencēšana ir maksas pakalpojums un lielākā daļa samaksas sedz atalgojumu ekspertiem. Ja nav veikta samaksa par studiju programmas licencēšanu, nebūs iespējams apmaksāt ekspertu darbu, līdz ar to augstskolai vai koledžai dodams termiņš, kurā veicama samaksa par studiju programmu licencēšanu, vai arī iesniegums tai tiek atdots atpakaļ.  Projekta 22.2.apakšpunkts paredz, ka iesniegums tiek atstāts bez izskatīšanas, par to informējot iesniedzēju, ja nav saņemta visa pieprasītā informācija, jo, pirmkārt, nav iespējams veikt pilnvērtīgu studiju programmas novērtēšanu, ja nav iesniegta visa nepieciešamā informāciju, un, otrkārt, atkārtota informācijas pieprasīšana arī nevar notikt vairākkārtīgi, jo lēmuma pieņemšanai ir noteikts termiņš, kas ir jāievēro Studiju kvalitātes komisijai, un Akadēmiskās informācijas centram ir jānodrošina, ka tas tiek ievērots.  Projekta 22.3.apakšpunkts paredz, ka iesniegumu atstāj bez izskatīšanas, par to informējot iesniedzēju, ja dokumenti nav noformēti atbilstoši normatīvajos aktos noteiktajām dokumentu noformēšanas prasībām, jo šāda iesnieguma izskatīšana var būt apgrūtināta, ja tas ir nesaprotams.  ESG 3.3.punkts paredz, ka kvalitātes nodrošināšanas aģentūrām ir jābūt neatkarīgām, un novērtēšanas ekspertu atlasei un apstiprināšanai studiju programmas novērtēšanā jānotiek neatkarīgi no trešajām personām. Līdz ar to projekts paredz, ka Akadēmiskās informācijas centrs atlasa un apstiprina ekspertus studiju programmu novērtēšanai un tādējādi tiek nodrošināta novērtēšanas ekspertu atlases neatkarība un Latvijas augstākās izglītības kvalitātes nodrošināšanas sistēmas atbilstība ESG. Projekta 23.punkts paredz, ka Akadēmiskās informācijas centrs apstiprina trīs ekspertus studiju programmas novērtēšanai, jo būtiski ir, ka novērtēšanā piedalās gan studējošo, gan darba devēju pārstāvis, kas tādējādi atbilst ESG prasībām, un arī studiju programmai atbilstošās tautsaimniecības nozares eksperts, kurš saturiski spēj novērtēt studiju programmu. Profesionālās izglītības likuma 12.panta otrās daļas 5.punkts nosaka, ka nozares ekspertu padomes deleģē nozares ekspertus dalībai profesionālās izglītības programmu licencēšanā un akreditācijā. Lai arī šobrīd nozares ekspertu padomju funkcijas vairāk saistītas ar profesionālās izglītības programmām, kas nav augstākās izglītības programmas, tomēr ir paredzēts noteikt, ka nozares ekspertu padomes darbība skar arī profesionālās augstākās izglītības programmas, līdz ar to projekta 23.punktā paredzēts, ka nozares ekspertu padomes deleģēts pārstāvis tiek apstiprināts profesionālās augstākās izglītības programmas licencēšanas gadījumā, jo ir nepieciešams vienots nozares redzējums par visu līmeņu izglītības programmu atbilstību nozares attīstības vajadzībām un to rezultātā sagatavoto speciālistu nepieciešamību. Projekts paredz, ka augstākās izglītības kvalitātes novērtēšana notiek klātienes vizītēs, pirms kurām eksperti iepazīstas ar augstskolas vai koledžas iesniegto informāciju, lai pilnvērtīgi izvērtētu faktiskos apstākļus augstskolā vai koledžā. Lai ekspertu vizīte varētu noritēt veiksmīgi, projekta 23.punkts paredz noteikt Akadēmiskās informācijas centra pienākumu organizēt ekspertu vizīti augstskolā vai koledžā.  Projekta 24.punkts nosaka kārtību, kādā tiek paziņots par augstskolu un koledžu novērtēšanai apstiprinātajiem ekspertiem un iespēju izteikt pamatotus iebildumus pret apstiprinātajiem ekspertiem, tādējādi nodrošinot, ka studiju programmu novērtē eksperti, kuriem nevarētu rasties interešu konflikts vai kura kvalifikācija nebūtu atbilstoša attiecīgās studiju programmas novērtēšanai.  Eksperti iepazīstas ar augstskolas vai koledžas iesniegumu un, lai iepazītos ar faktiskajiem apstākļiem augstskolā vai koledžā un intervētu augstskolas vai koledžas personālu, dodas vizītē uz augstskolu vai koledžu, tai skaitā filiālēm. Pēc vizītes augstskolā vai koledžā eksperti sagatavo kopīgo atzinumu, kurā sniedz vērtējumu par studiju programmu. Ekspertu kopīgais atzinums ir visbūtiskākais dokuments lēmuma pieņemšanā, jo sniedz ārēju ekspertu viedokli par studiju programmu. Lai būtu iespējams pieņemt objektīvu lēmumu, ekspertiem ir jāvienojas par novērtējumu, tādējādi par studiju programmas licencēšanu sniedzot vienotu viedokli. Taču ja kāda eksperta viedoklis atšķiras, arī tāda informācija var būt nepieciešama lēmuma pieņemšanā, un tāpēc šis atšķirīgais viedoklis arī jānorāda kopīgajā atzinumā. Ekspertu darbu kopīgā atzinuma izstrādē nosaka projekta 25.punkts.  Augstskolu likuma 55.2panta piektā daļa nosaka (redakcijā, kas stāsies spēkā 2019.gada 1.janvārī) prasības, kas jānovērtē studiju programmas licencēšanas ietvaros un sestā un septītā daļa (redakcijā, kas stāsies spēkā 2019.gada 1.janvārī) nosaka gadījumus, kad var pieņemt lēmumu par studiju programmas licencēšanu un kad var pieņemt lēmumu par atteikumu licencēt studiju programmu. Ņemot vērā to, ka minētais ir Studiju kvalitātes komisijas kompetencē, projekta 26.punkts nosaka šādu pienākumu.  Projekta 27.punkts nosaka tiesības profesionālās kvalifikācijas atzīšanas koordinatoram piedalīties Studiju kvalitātes komisijas sēdēs. Šādas tiesības ir ļoti būtiskas gadījumos, kad Studiju kvalitātes komisija pieņem lēmumu par tādu studiju programmu licencēšanu, kas sagatavos speciālistus reglamentētajās profesijās, jo profesionālās kvalifikācijas atzīšanas koordinators ir atbildīgā institūcija reglamentēto profesiju jomā, līdz ar to tā pienākums ir nodrošināt un sekmēt studiju programmu satura un īstenošanas mehānisma atbilstību reglamentēto profesiju normatīvajiem aktiem.  Projekta 28.punkts paredz, ka gadījumā, ja studiju programma ir licencēta, augstskolai un koledžai tiek izsniegts lēmums par studiju programmas licencēšanu, kā arī vienlaikus tiek izsniegta Studiju kvalitātes komisijas priekšsēdētāja parakstīta studiju programmas licence, kuras paraugs ietverts projekta pielikumā. Lēmums apliecina to, ka studiju programma ir licencēta, un studiju programmas licence ir tikai īsākas formas apliecinājums, ka augstskolai vai koledžai ir piešķirtas tiesības uzsākt īstenot attiecīgo studiju programmu. Papildus ir noteikts, ka lēmumu kopijas tiek nosūtītas Izglītības un zinātnes ministrijai, tādējādi nodrošinot informācijas apmaiņu.  Atbilstoši šā brīža Akadēmiskās informācijas centra praksei par kopīgu studiju programmu licencēšanu tiek izsniegta studiju programmas licence katrai augstskolai vai koledžai, kas īstenos kopīgo studiju programmu, un katrai no tām tiek piešķirts atsevišķs studiju programmas licences numurs. Līdz ar to kopīga studiju programma Valsts informācijas izglītības sistēmā tiek ietverta kā vairākas studiju programmas un nerada patieso priekšstatu par studiju programmu skaitu Latvijā. Ņemot vērā to, ka augstākās izglītības politikas mērķis ir studiju programmu fragmentācijas mazināšana, ir ļoti būtiski, ka kopīgas studiju programmas netiek uzskaitītas vairākkārtīgi. Ņemot vērā minēto, projekta 29.punktā noteikts, ka kopīgu studiju programmu licencēm tiek piešķirts viens numurs, bet tā tiek sagatavota tik eksemplāros, cik ir kopīgo studiju programmu īstenotāju.  Ņemot vērā to, ka Studiju kvalitātes komisijai projekta 6.2.apakšpunktā ir noteikts pienākums pieņemt lēmumu par izmaiņām studiju programmas licencē, projekta 30.punktā ir noteikts, ka, ja augstskola vai koledža ir veikusi izmaiņas studiju programmā, kas nav akreditēta, tai 30 dienu laikā ir jāiesniedz iesniegums par izmaiņu veikšanu licencē.  Projekta 32.punkts risina situācijas, ja iesniegums studiju programmas licencēšanai ir ticis iesniegts pirms projekta spēkā stāšanās dienas. Tādā gadījumā iesniegums studiju programmas licencēšanai ir izskatāms saskaņā ar licencēšanas noteikumiem, bet studiju programmas licence izsniedzama atbilstoši projekta pielikumā ietvertajai studiju programmas licences veidlapai, lai pēc projekta spēkā stāšanās tiktu izsniegtas vienādas studiju programmu licences. Vienlaikus, lai novērstu neskaidrības ar tām licencēm, kas ir izsniegtas pirms šo noteikumu spēkā stāšanās un kurām bija noteikts studiju programmas licences derīguma termiņš, projekta 33.punkts paredz, ka studiju programmu licences, kas izsniegtas pirms projekta spēkā stāšanās dienas, ir beztermiņa, kā tas ir ar studiju programmu licencēm, kas izsniegtas saskaņā ar projektā noteikto kārtību, vai arī ir spēkā līdz tās atņemšanai Augstskolu likuma 55.2panta astotajā daļā (redakcijā, kas stāsies spēkā 2019.gada 1.janvārī) noteiktajos gadījumos.  Projekta 34.punkts paredz pienākumu Akadēmiskās informācijas centram līdz 2019.gada 1.janvārim izstrādāt projekta 2.2., 2.3.un 2.4.apakšpunktā minētos dokumentus un publicēt tos savā tīmekļvietnē. Minētos dokumentus ir jāizstrādā un jāpublicē līdz projekta spēkā stāšanās brīdim, ņemot vērā to, ka visam jāstājas spēkā vienlaicīgi, kā arī Akadēmiskās informācijas centram ir kapacitāte izstrādāt nepieciešamos dokumentus, ņemot vērā tā pieredzi un veiksmīgo sadarbību ar nozari.  Projekta 35.punkts nosaka, ka projekts stājas spēkā 2019.gada 1.janvārī, kas ir vienlaicīgi ar jo 2018.gada 21.jūnija likuma “Grozījumi Augstskolu likumā” spēkā stāšanos 2019.gada 1.janvārī. Līdz ar to projekta 31.punkts arī paredz, ka ar projekta spēkā stāšanos spēku zaudēs licencēšanas noteikumi. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Augstskolas un koledžas, Akadēmiskās informācijas centrs, Studiju kvalitātes komisija, Apelācijas komisija, studētgribētāji, studējošie, nozares ekspertu padomes. |
| 2. | Tiesiskā regulējuma ietekme uz tautsaimniecību un administratīvo slogu | Projekta pieņemšanas brīdī Akadēmiskās informācijas centram palielināsies administratīvais slogs, jo būs jāizstrādā projekta 2.1., 2.2., 2.3, 2.4.apakšpunktos minētie dokumenti, kā arī jāizveido Augstākās izglītības kvalitātes nodrošināšanas padome un jāatlasa Studiju kvalitātes komisijas un Apelācijas komisijas locekļi. Savukārt iesniegumu studiju programmu licencēšanai izskatīšanā administratīvajam slogam nevajadzētu palielināties, jo licencēšanas noteikumos noteiktā kārtība būtiski netiek mainīta. Paredzams, ka augstskolām un koledžām administratīvais slogs varētu nemainīties, ņemot vērā to, ka arī līdz šim jāgatavo apjomīgi iesniegumi studiju programmas licencēšanai. Nozares ekspertu padomēm atzinumi jāsniedz saskaņā ar Profesionālās izglītības likumā noteikto. Pārējām šīs sadaļas 1.punktā minētajām sabiedrības mērķgrupām un institūcijām projekta tiesiskais regulējums nemaina tiesības un pienākumus, kā arī veicamās darbības salīdzinājumā ar licencēšanas noteikumos esošo normatīvo regulējumu. |
| 3. | Administratīvo izmaksu monetārs novērtējums | Izmaksu novērtējumu nevar veikt, ņemot vērā to, ka šobrīd nevar noteikt, kāds informācijas apjoms augstskolām un koledžām būs jāsagatavo un jāiesniedz licencēšanai, līdz ar to nevar noteikt standarta izmaksas, kas būtu attiecināmas uz katru licencēšanas gadījumu, jo iesniedzamās informācijas apjoms var mainīties arī no tā, kāda studiju programma tiek iesniegta licencēšanai. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nepieciešams izstrādāt Ministru kabineta noteikumus par Akadēmiskās informācijas centra maksas pakalpojumu cenrādi, kurā tiktu noteikts studiju programmu licencēšanas maksas pakalpojumu cenrādis. Minētajiem Ministru kabineta noteikumiem jāstājas spēkā 2019.gada 1.janvārī. |
| 2. | Atbildīgā institūcija | Izglītības un zinātnes ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Izglītības un zinātnes ministrija nosūtījusi projektu viedokļa sniegšanai Latvijas Koledžu asociācijai, Latvijas Studentu apvienībai, Rektoru padomei un Akadēmiskās informācijas centram.  Projekts 2018.gada 5.septembrī publicēts Izglītības un zinātnes ministrijas tīmekļvietnē. |
| 2. | Sabiedrības līdzdalība projekta izstrādē | Viedokli par projektu sniegusi Latvijas Studentu apvienība, Latvijas Koledžu asociācija, Rektoru padome, Akadēmiskās informācijas centrs, Augstākās izglītības padome, Latvijas Tirdzniecības un rūpniecības kamera, Privāto augstskolu asociācija un Augstākās izglītības kvalitātes centrs. |
| 3. | Sabiedrības līdzdalības rezultāti | Akadēmiskās informācijas centrs par projektu ir sniedzis iebildumus, no kuriem daļa ņemta vērā, piemēram, par 10 darbdienu termiņa noteikšanu atsevišķu darbību veikšanai, ņemot vērā to, ka projektā paredzētajās trīs darbdienās Akadēmiskās informācijas centrs to nespētu veikt. Akadēmiskās informācijas centra iebildums par projekta 27.punkta svītrošanu nav ņemts vērā, jo Akadēmiskās informācijas centrs līdz šim ir liedzis Izglītības un zinātnes ministrijas pārstāvim piedalīties Studiju akreditācijas komisijas un Studiju programmu licencēšanas komisijas sēdēs. Izglītības un zinātnes ministrijas mērķis nav ietekmēt lēmumu pieņemšanu un Studiju kvalitātes komisijas neatkarību, bet gan sekmēt, ka reglamentēto profesiju jomā tiek pieņemti izsvērti lēmumi, kā arī iegūt nepieciešamo informāciju Izglītības un zinātnes funkciju veikšanai.  Augstākās izglītības padomes un Latvijas Koledžu asociācijas iebildums un Privāto augstskolu asociācijas priekšlikums svītrot nosacījumus par to, ka par Studiju kvalitātes komisijas locekli personu var apstiprināt tikai vienu reizi un nevar apstiprināt dažādās organizācijās izvirzītas un ieceltas personas, nav ņemts vērā, jo abu šo nosacījumu mērķis ir objektīva lēmuma nodrošināšana. Augstākās izglītības padomes un Latvijas Tirdzniecības un rūpniecības kameras iebildums un Latvijas Koledžu asociācijas priekšlikums svītrot projekta 13.2.apakšpunktu nav ņemts vērā, jo projekta 13.2.apakšpunkts neparedz noteiktu institūciju, kam jāveic mācībspēku valodas prasmju pārbaude un jāsniedz apliecinājums, līdz ar to tās var būt pašas augstskolas un koledžas, kas līdz ar to neuzliek nesamērīgu slogu augstskolām un koledžām, bet vienlaicīgi nodrošina, ka kāda institūcija ir sniegusi vērtējumu par valodas prasmēm, nevis pati persona. Augstākās izglītības padomes, Latvijas Tirdzniecības un rūpniecības kameras un Latvijas Studentu apvienības iebildums precizēt projekta 23.punktu, lai būtu skaidrs, ka viens eksperts ir studiju programmai atbilstošās jomas eksperts, ir ņemts vērā.  Latvijas Koledžu asociācijas priekšlikums svītrot projekta 13.4.apakšpunktu un Rektoru padomes iebildums atgriezties pie spēkā esošajos normatīvajos aktos noteiktajām garantijām nav ņemts vērā, jo projekta 13.3.un 13.4.apakšpunktā noteiktajām garantijām ir dažādi mērķi. Latvijas Koledžu asociācijas priekšlikums papildināt projekta 23.punktu, paredzot, ka studiju programmas novērtēšanai var tikt apstiprināts arī Latvijas Koledžu asociācijas Studentu padomes pārstāvis nav ņemts vērā, jo Latvijas Studentu apvienībai ir jāpārstāv visi studējošie, kas būtu tieši noregulējams arī Augstskolu likumā.  Latvijas Studentu apvienības iebildums un Akadēmiskās informācijas centra iebildums par projekta papildināšanu ar nosacījumu, ka Akadēmiskās informācijas centram jāpublicē ekspertu grupas atzinumi nav ņemts vērā, ņemot vērā to, ka šādu pienākumu Akadēmiskās informācijas centram uzliek Standarti un vadlīnijas kvalitātes nodrošināšanai Eiropas augstākās izglītības telpā, līdz ar to Akadēmiskās informācijas centram tas jāveic neatkarīgi no tā, vai tas paredzēts projektā, pretējā gadījumā Akadēmiskās informācijas centrs neatbildīs prasībām. Latvijas Studentu apvienības un Rektoru padomes iebildums par termiņa noteikšanu Akadēmiskās informācijas centram projektā noteikto dokumentu izstrādei ir ņemts vērā, paredzot, ka termiņš ir 2019.gada 1.janvārīs. Latvijas Studentu apvienības iebildums, kas paredz papildināt projekta 4.punktu ar prasību ekspertiem, kas ļautu Studiju kvalitātes komisijas sastāvā iekļaut studējošo pārstāvi, ir ņemts vērā pēc būtības, jo projekta 4.punkts neliedz Studiju kvalitātes komisijas sastāvā iekļaut studējošo pārstāvi, vienlaikus ir svarīgi, ka šim studējošo pārstāvim ir projekta 4.punktā noteiktās kompetences, nevis studējošo interešu pārstāvniecības kompetence, kas nav ar augstākās izglītības kvalitāti tieši saistīts jautājums. Latvijas Studentu apvienības iebildums un Privāto augstskolu asociācijas priekšlikums par projekta 5.punkta precizēšanu nav ņemts vērā, jo projekta 5.punkts netiek pārskatīts, ņemot vērā to, ka ar tajā noteiktajiem ierobežojumiem tiks nodrošināta objektīva lēmuma pieņemšana. Latvijas Studentu apvienības iebildums par Augstākās izglītības kvalitātes nodrošināšanas padomes sastāva paplašināšanu ir ņemts vērā un tajā ir iekļauts Latvijas Tirdzniecības un rūpniecības kameras pārstāvis. Latvijas Studentu apvienības iebildums papildināt projektu ar iespēju Latvijas Studentu apvienībai deleģēt pārstāvjus novērotāju statusā nav ņemts vērā, jo Akadēmiskās informācijas centram ir jānodrošina ekspertu apmācības. Par veidiem, kādos ekspertu apmācības notiek, lemj Akadēmiskās informācijas centrs, līdz ar to projektā nav nepieciešams noteikt, ka ekspertu grupas darbam var pievienoties novērotājs, kura mērķis ir mācīties no ekspertu darba, jo to var paredzēt Akadēmiskās informācijas centrs.  Latvijas Tirdzniecības un rūpniecības kameras iebildums par to, ka Studiju kvalitātes komisijas locekļiem nav nepieciešams noteikt pilnvaru termiņu, nav ņemts vērā, jo Studiju kvalitātes komisijas locekļu maiņa nodrošinās objektīva lēmuma pieņemšanu. Latvijas Tirdzniecības un rūpniecības kameras iebildums un Privāto augstskolu asociācijas priekšlikums papildināt Augstākās izglītības kvalitātes nodrošināšanas padomes sastāvu ar Latvijas Tirdzniecības un rūpniecības kameras pārstāvi ir ņemts vērā, savukārt papildināt sastāvu ar Augstākās izglītības padomi nav ņemts vērā, jo visas Augstākās izglītības kvalitātes nodrošināšanas padomē iekļautās institūcijas ir pārstāvētas arī Augstākās izglītības padomē, līdz ar to tās iekļaušana veicinātu visu institūciju dubulto pārstāvniecību, no kuras ir nepieciešams izvairīties.  Latvijas Tirdzniecības un rūpniecības kameras un Rektoru padomes iebildums un Privāto augstskolu asociācijas priekšlikums par to, ka Studiju kvalitātes komisijas sēdēm jābūt atklātām un tad tajās varēs piedalīties arī Izglītības un zinātnes ministrijas pārstāvji pēc būtības būtu atbalstāms, taču to, vai sēdes būs atklātas vai slēgtas noteiks pati Studiju kvalitātes komisija, bet šobrīd ir nācies sastapties ar situācijām, kad Akadēmiskās informācijas centrs liedz Izglītības un zinātnes ministrijas pārstāvim piedalīties komisiju sēdēs.  Rektoru padomes iebildums noteikt, ka Studiju kvalitātes komisijas locekļiem ir nepieciešama pieredze mākslinieciskās jaunrades darba novērtēšanā, nav ņemts vērā, jo mākslinieciskā jaunrade nav katras augstskolas un koledžas uzdevums, Studiju kvalitātes komisijas locekļiem ir noteiktas prasības, kas ļaus novērtēt jebkuru augstskolu un koledžu, savukārt māksliniecisko jaunradi vislabāk spēs novērtēt eksperts. Savukārt iebildums par to, ka būtu jāsvītro projekta 4.5.apakšpunkts nav ņemts vērā, jo augstskolām un koledžām ir jānodarbojas ar zinātnisko pētniecību, līdz ar to Studiju kvalitātes komisijas sastāvā ir jābūt kādam, kas to spēs pienācīgi novērtēt. Rektoru padomes iebildums izvērtēt Studiju kvalitātes komisijas locekļu pilnvaru termiņa mērķi un iespēju tikt apstiprinātam tikai vienu reizi ir ņemts vērā, secinot, ka šādu ierobežojumu mērķis ir objektīva lēmuma pieņemšana citas komisijas sastāvā, līdz ar to tas ir vienīgais veids kā šo mērķi sasniegt. Rektoru padomes iebildums, kas paredz skaidrot, kāds ir mērķis noteikt ierobežojumu, ka par Studiju kvalitātes komisijas locekli nevar būt dažādās organizācijās izvirzīta un apstiprināta persona, ir ņemts vērā, skaidrojot, ka šādā veidā tiks nodrošināts, ka katra institūcija darbojas atbilstoši tās mērķiem un sniegs viedokli atbilstoši savai kompetencei, jo to pārstāvji nebūs vienas un tās pašas personas. Rektoru padomes iebildums par projekta precizēšanu tā, lai tas neparedzētu administratīvi nelietderīgas darbības ir ņemts vērā, precizējot projektu. Rektoru padomes iebildums par Augstākās izglītības kvalitātes nodrošināšanas padomes sastāva atbilstību mērķa sasniegšanai ir izvērtēts un secināts, ka, lai tiktu pārstāvēts lielāks vairums darba devēju, Augstākās izglītības kvalitātes nodrošināšanas padomes sastāvā iekļaujams arī Latvijas Tirdzniecības un rūpniecības kameras pārstāvis. Rektoru padomes iebildums, kas paredz sniegt skaidrojumu par to, vai projekta 13.2.apakšpunktā minētā institūcija var būt arī pati augstskola ir ņemts vērā, skaidrojot, ka tā var būt pati augstskola, jo šāda nosacījuma mērķis ir, lai mācībspēka valodas prasmes apliecina institūcija, kas ir veikusi pārbaudi, nevis pati persona. Rektoru padomes iebildums par projekta 21.punkta precizēšanu ir ņemts vērā, attiecīgi precizējot projekta 21.punktu.  Augstākās izglītības kvalitātes centra iebildums par projekta 5.punkta precizēšanu, atceļot visus ierobežojumus, nav ņemts vērā, jo tajā iekļautie ierobežojumi nodrošinās objektīva lēmuma pieņemšanu. Augstākās izglītības kvalitātes centra iebildums par to, ka nepieciešams studiju programmas licencēšanu jaunā studiju virzienā sasaistīt ar jaunā studiju virziena atvēršanu, nav ņemts vērā, jo tos par atsevišķiem procesiem nosaka Augstskolu likums. Augstākās izglītības kvalitātes centra iebildums palielināt ekspertu skaitu studiju programmas licencēšanā nav ņemts vērā, jo pamatā tas sadārdzinātu licencēšanas procesu un nav pamatojuma vairāk kā trīs ekspertiem novērtēt studiju programmu licencēšanas gadījumā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Augstskolas un koledžas, Akadēmiskās informācijas centrs, Studiju kvalitātes komisija, Apelācijas komisija, Augstākās izglītības kvalitātes nodrošināšanas padome, Latvijas Darba devēju konfederācija, nozares ekspertu padomes, sertifikācijas institūcijas, Latvijas Zinātnes padome. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Būs nepieciešams izveidot Studiju kvalitātes komisiju, kas veiks tos pienākumus, ko šobrīd veic Studiju akreditācijas komisija un Studiju programmu licencēšanas komisija. Akadēmiskās informācijas centram būs jāizveido Augstākās izglītības kvalitātes nodrošināšanas padome, kā arī Apelācijas komisija, kuru izveide līdz šim netika paredzēta. |
| 3. | Cita informācija | Nav. |

Izglītības un zinātnes ministrs Kārlis Šadurskis

Valsts sekretāre Līga Lejiņa

L.Upīte, 67047816

Linda.Upite@izm.gov.lv